b'\n_START_ARTICLE_\nLahden lyseon lukio\n_START_SECTION_\nHistoria\n_START_PARAGRAPH_\nLahden lyseo oli itsen\xc3\xa4isen Suomen ensimm\xc3\xa4inen valtion koulu. Kun Lahden kaupunki perustettiin vuonna 1905, sinne oli ajan tavan mukaisesti saatava my\xc3\xb6s valtion oppikoulu. Sen perustaminen kuitenkin viiv\xc3\xa4styi sortovuosien ja sotien vuoksi. Lopulta 21.5.1921 tasavallan presidentti K. J. St\xc3\xa5hlberg pystyi antamaan asetuksen \xe2\x80\x9dLyseon perustamisesta Lahden kaupunkiin\xe2\x80\x9d. Aikoinaan \xe2\x80\x9dlyseo\xe2\x80\x9d tarkoitti valtion oppikoulua ja erityisesti poikakoulua. Poikakouluna lyseo jatkoi vuoteen 1973, jolloin ensimm\xc3\xa4iset tyt\xc3\xb6t tulivat taloon ja koulun nimikin muuttui v\xc3\xa4liaikaisesti \xe2\x80\x9dKariniemen yhteislyseoksi\xe2\x80\x9d. Kaksi vuotta my\xc3\xb6hemmin Lahti siirtyi peruskouluj\xc3\xa4rjestelm\xc3\xa4\xc3\xa4n. Silloin lyseo otettiin kaupungin haltuun ja se jakaantui Lahden lyseon lukioksi ja Lahden lyseon yl\xc3\xa4asteeksi._NEWLINE_Valtion poikakouluna lyseo oli "lahjakkaiden k\xc3\xb6yhien poikien koulu", sill\xc3\xa4 lukukausimaksut olivat selv\xc3\xa4sti halvempia kuin Lahden muissa oppikouluissa. "Lahjakkaat pojat" ja "lahjakkaat tyt\xc3\xb6t" ovat usein menestyneet el\xc3\xa4m\xc3\xa4ss\xc3\xa4\xc3\xa4n hyvin: lyseolaisia on professoreina, kenraaleina, suuryritysten p\xc3\xa4\xc3\xa4johtajina, kapellimestareina, ministerein\xc3\xa4 ja monilla muilla aloilla n\xc3\xa4kyvill\xc3\xa4 paikoilla._NEWLINE_Lyseon erityispiirre oli pitk\xc3\xa4\xc3\xa4n urheilu: koululaisurheilussa lyseo oli ennen peruskoulua Suomen menestyksekk\xc3\xa4in oppikoulu. Kansainv\xc3\xa4lisesti ainakin toistaiseksi menestyksekk\xc3\xa4in suomalainen jalkapallojoukkue on Lahden lyseon joukkue, joka voitti vuonna 1973 ISF:n (kansainv\xc3\xa4linen koulu-urheiluliitto) Euroopan mestaruuskisojen pronssin._NEWLINE_Vaikka lyseossa on aina arvostettu my\xc3\xb6s henkist\xc3\xa4 kulttuuria, matematiikka ja luonnontieteet ovat ehk\xc3\xa4 kuitenkin nyky\xc3\xa4\xc3\xa4n tunnusomaisinta toiminnalle. Vuonna 2003 Lyseossa aloitti matemaattis-luonnontieteellinen erikoislinja, johon pyrit\xc3\xa4\xc3\xa4n erikseen ja joka noudattaa omaa opetussuunnitelmaansa. Kansainv\xc3\xa4lisiss\xc3\xa4 lukiolaisten tiedeolympialaisissa on lyseolainen sijoittunut mitalisijoille vuosina 2003, 2004 ja 2005._NEWLINE_Lahden lyseon p\xc3\xa4\xc3\xa4rakennus on valmistunut vuonna 1928. Tuon ajan Lahden komeimman rakennuksen(ehk\xc3\xa4 kaupungintaloa lukuun ottamatta) arkkitehtina oli Hjalmar \xc3\x85berg, jonka suunnittelema Lahden kartano (nykyinen Historiallinen museo), Lahden yhteiskoulun vanha osa ja Lyseo edelleenkin muodostavat harvinaisen rakennustaiteellisen kokonaisuuden Lahden keskustassa. Lyseon klassista ulkon\xc3\xa4k\xc3\xb6\xc3\xa4 on kuvattu sanalla "ankara", mutta k\xc3\xa4yt\xc3\xa4nn\xc3\xb6ss\xc3\xa4 se tarjoaa t\xc3\xa4ll\xc3\xa4kin hetkell\xc3\xa4 avarammat ja ilmavammat tilat opiskeluun kuin moni nykyarkkitehtuurin luomus. Lahdenkadun varressa oleva lukion yksinomaisessa k\xc3\xa4yt\xc3\xb6ss\xc3\xa4 oleva siipi on valmistunut vuonna 1963. Koko rakennuskompleksi peruskorjattiin vuosina 1988 - 1990.'